U-I-314/11
Natisni
Opravilna št.:
U-I-314/11
Datum odločitve:
19. 1. 2012
ECLI:
ECLI:SI:USRS:2012:U.I.314.11
Akt:
Odlok o varstvu javnega reda in miru v Občini Log - Dragomer (Uradni list RS, št. 83/11)
Izrek:
Zahteva za oceno ustavnosti in zakonitosti Odloka o varstvu javnega reda in miru v Občini Log - Dragomer (Uradni list RS, št. 83/11) se zavrže.
Evidenčni stavek:
Ustavno sodišče zahtevo zavrže, če predlagatelj ne izkaže ogroženosti pravic delavcev.
Geslo:
1.2.51.3.6 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Reprezentativni sindikat za območje države.
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve.
Pravna podlaga:
Člen 25.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Sindikat občinskih redarjev Slovenije, Ljubljana
Datum vloge:
7. 12. 2011
Vrsta odločitve:
sklep
Vrsta rešitve:
zavrženje
Dokument:
US29655
Dokument v PDF obliki:
U-I-314-11.pdf
124 KB
Prenesite datoteko
U-I-314/11-7
19. 1. 2012
S K L E P
Ustavno sodišče je v postopku za oceno ustavnosti in zakonitosti, začetem z zahtevo Sindikata občinskih redarjev Slovenije, Ljubljana, ki ga zastopa predsednica Sonja Kramar, na seji 19. januarja 2012
sklenilo:
Zahteva za oceno ustavnosti in zakonitosti Odloka o varstvu javnega reda in miru v Občini Log - Dragomer (Uradni list RS, št. 83/11) se zavrže.
Obrazložitev
1. Predlagatelj izpodbija Odlok o varstvu javnega reda in miru v Občini Log - Dragomer (v nadaljevanju Odlok). Odlok naj bi za enake prekrške, kot jih ureja Zakon o varstvu javnega reda in miru (Uradni list RS, št. 70/06 – ZJRM-1), določal drugačne globe, zato naj bi imeli občinski redarji diskrecijsko pravico pri ukrepanju. Predlagatelj še posebej izpostavlja peti odstavek 11. člena Odloka, ki določa, da v naseljih ni dovoljeno imeti na prostem psa ali druge živali, ki s svojim laježem oziroma oglašanjem moti občane pri počitku med 22. in 6. uro. Ta določba naj bi bila neživljenjska in nejasna, kmetom pa naj bi kratila pravico do svobodne gospodarske pobude. Izpodbijani Odlok naj bi bil zato v neskladju z 22., 74. in 153. členom Ustave.
2. Reprezentativni sindikat za območje države za posamezno dejavnost ali poklic lahko na podlagi enajste alineje prvega odstavka 23.a člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) začne postopek za oceno ustavnosti oziroma zakonitosti predpisa le v primeru, če so ogrožene pravice delavcev.
3. Izpodbijani Odlok ureja varstvo javnega reda in miru v Občini Log - Dragomer ter določa ravnanja, ki pomenijo kršitev javnega reda in miru na javnem kraju ali v zasebnem prostoru, ter sankcije za takšna ravnanja. Na podlagi 23. člena Odloka je za nadzor nad njegovim izvajanjem pristojen Medobčinski inšpektorat in redarstvo. Naloge medobčinskega redarstva opravljajo občinski redarji kot pooblaščene uradne osebe. Občinski redarji imajo posebna pooblastila in odgovornosti, da izvršujejo nadzor nad izvajanjem oziroma spoštovanjem Odloka. Navedeni Odlok ne določa pravic in obveznosti, s katerimi bi bile ogrožene pravice občinskih redarjev kot delavcev.
4. Ker predlagatelj ni izkazal procesne predpostavke iz enajste alineje prvega odstavka 23.a člena ZUstS, je Ustavno sodišče njegovo zahtevo zavrglo.
5. Ustavno sodišče je sprejelo ta sklep na podlagi prvega odstavka 25. člena ZUstS in  prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodnika dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik